Η Γενική Διευθύντρια του Διεθνούς Νομισματικού Ταμείου Κριστίν Λαγκάρντ απηύθυνε την Τρίτη έκκληση για την ανανέωση της διεθνούς συνεργασίας, εκφράζοντας τον φόβο πως έρχεται μια νέα «εποχή της οργής», κατά την οποία οι ανισότητες θα ξεπερνούν εκείνες της «χρυσής εποχής» του καπιταλισμού, τον 19ο αιώνα.

Κατά τη διάρκεια ομιλίας της στη βιβλιοθήκη του αμερικανικού Κογκρέσου στην Ουάσινγκτον, η επικεφαλής του ΔΝΤ απηύθυνε έκκληση να υπάρξει «ανανεωμένη πολυμερής συνεργασία», η οποία θα εγγυάται ότι «τα οικονομικά οφέλη της παγκοσμιοποίησης θα τα μοιράζονται όλοι κι όχι μόνο ορισμένοι».

Το παγκόσμιο εμπόριο πρέπει κατ' αυτήν να «αποκατασταθεί»: «Πρέπει να συνεχίσουμε την αποκλιμάκωση» των εμπορικών εντάσεων, είπε, καλώντας παράλληλα να βελτιωθεί το σύστημα των εμπορικών ανταλλαγών, με την «εξάλειψη των επιδοτήσεων που προκαλούν στρεβλώσεις» και την προστασία των δικαιωμάτων πνευματικής ιδιοκτησίας.

Η Λαγκάρντ τάχθηκε εξάλλου υπέρ ενός νέου, διεθνούς συστήματος φορολόγησης. «Οι εταιρείες έχουν σήμερα παρουσία σε όλο τον πλανήτη, αλλά οι κυβερνήσεις δεν έχουν βρει τη σωστή φορολογική απάντηση», τόνισε, καταγγέλλοντας τις στρατηγικές ελαχιστοποίησης των φόρων, που «αφήνουν πάρα πολλά έσοδα από φόρους πάνω στο τραπέζι».

Εάν δεν υπάρξει μια νέα «διεθνής συνεργασία», η οποία θα πρέπει να «επινοηθεί ξανά» κατ' αυτήν, η Λαγκάρντ προέβλεψε πως μέσα σε είκοσι χρόνια, ως το 2040, «οι ανισότητες θα ξεπερνούν εκείνες της χρυσής εποχής του καπιταλισμού».

Σε αυτή τη νέα «εποχή της οργής», συνέχισε, θα τίθενται αντιμέτωπα γιγαντιαία μονοπώλια της τεχνολογίας με αδύναμα κράτη, οι προνομιούχες κατηγορίες του πληθυσμού «θα μπορούν να ζουν ως τα 120» ενώ «εκατομμύρια άλλοι θα υπομένουν τη φτώχεια».

«Το χάσμα ανάμεσα στις επιθυμίες και την πραγματικότητα» υπάρχει κίνδυνος να θρέψει μια εποχή «οργής και πίκρας», προειδοποίησε.

Δηλώνοντας «αισιόδοξη», η Κριστίν Λαγκάρντ πρόσθεσε ότι είναι επίσης εφικτή μια νέα «εποχή της εφευρετικότητας», κατά την οποία οι οικονομίες θα ωφελούνται από τις ανανεώσιμες πηγές ενέργειας και την καλύτερη ένταξη των γυναικών στον κόσμο της εργασίας, ενώ οι μεγάλες εταιρείες θα επιδεικνύουν κοινωνική ευθύνη.

Πηγή: ΑΠΕ